《贺张母胡太夫人华诞诗十韵》
明代·湛若水

阿母江阴望，神明胤厥先。尹门兼二养，孟氏自三迁。

未拜慈颜胜，占知令嗣贤。瞻丸开翰学，闺范得家传。

帝锡褒贤自，人誇教子然。金茎分玉斝，珠翟映瑶钿。

宝箓传天姥，年龄各地仙。锦筵云起处，彩服月华边。

道算千年外，真羞五鼎前。平生寿亲意，不以慕彭篯。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。